Ang aking malaking ideya
ay isang napakaliit na ideya
na maaaring buksan
ang bilyun-bilyong malalaking ideya
na hanggang ngayo'y nakatago sa ating kamalayan.
At ang maliit na ideyang iyon
ay ang pagtulog.
(Tawanan)
(Palakpakan)
Ang kwartong ito ay puno ng mga kababaihang type-A.
Ito ay kwarto
ng mga babaeng kulang sa tulog.
Pahirapan ko itong natutunan,
ang kahalagahan ng pagtulog.
Dalawa-at-kalahating taon na ang nakakaraan,
nahimatay ako sa sobrang pagod.
Nauntog ang ulo ko sa mesa. Nadurog ang aking cheekbone,
at may limang tahi malapit sa kanang mata.
At sinimulan ko ang paglalakbay sa
pagtuklas ng kahalagahan ng pagtulog.
At sa lahat ng aking pinagdaanan,
nag-aral ako,
kinausap ang mga doktor, mga siyentipiko,
at andito ako ngayon upang sabihin
na ang paraan sa mas produktibo,
mas masigla, at mas masayang buhay
ay ang magkaroon ng sapat na tulog.
(Palakpakan)
At tayong mga kababaihan ang mangunguna
sa bagong pakikibaka, itong bagong isyung peminista.
Literal tayong matutulog papuntang tagumpay, literal.
(Tawanan)
(Palakpakan)
Dahil sa kasamaang-palad
para sa mga kalalakihan,
ang kakulangan sa tulog ay naging sukatan ng pagiging lalaki.
Kamakailan, nakasama ko sa hapunan ang isang lalaki
na ipinagmayabang na
apat na oras lang ang tulog niya nung isang gabi.
At gusto ko sanang sabihin na -- pero hindi ko ginawa --
sasabihin ko na sana, "Alam mo?
Kung limang oras sana 'yun,
mas interesante sana ang hapunang ito."
(Tawanan)
Sa kasalukuyan, ang kakulangan sa pagtulog
ay nagiging isang kompetisyon.
Tulad dito sa Washington, na kung makikipag-breakfast date ka,
at tatanungin mo, "Pwede ba ang 8:00?"
sasabihin nila sa'yo, "Late na 'yang alas-otso,
pero okay lang, makakapag-tennis pa ako
at aasikasuhin ang ilang conference calls, bago tayo magkita ng 8."
At paniwala nila
ay napakaproduktibo nito at ang dami ng natatapos,
ngunit sa totoo lang ay hindi talaga,
dahil sa ngayon,
marami tayong matatalinong lider
sa negosyo, sa pananalapi, sa pulitika,
na gumagawa ng mga maling pagpapasiya.
Kaya ang mataas na I.Q.
ay hindi sukatan ng pagiging magaling na lider,
dahil ang tunay na kahulugan ng pamumuno
ay ang kakayahang makita ang tipak ng yelo
bago pa nito banggain ang Titanic.
Napakarami na ng mga yelong
tumama sa ating mga Titanic.
Katunayan, tingin ko
na kung ang Lehman Brothers
ay naging Lehman Brothers at Sisters,
baka andito pa sila ngayon.
(Palakpakan)
Habang ang lahat ng lalaki ay abala
sa pagiging hyper-connected 24/7,
baka naman mapapansin ng babae ang tipak ng yelo,
dahil nanggaling siya sa pito-at-kalahati o walong oras na tulog
at makikita niya
ang buong larawan.
Kaya habang tayo'y nahaharap
sa napakaraming krisis
sa ating mundo sa kasalukuyan,
ang bagay na makakabuti sa'tin sa personal na aspeto,
ang bagay na magdudulot ng galak, pasasalamat,
kahusayan sa ating buhay
upang maging pinakamagaling sa kanya-kanyang karera
ay siya ring makakabuti para sa mundo.
Kaya hinihikayat ko kayo
na ipikit ang inyong mga mata
at tuklasin ang mahuhusay na mga ideya
na nakatago sa kaloob-looban natin,
ihinto ang mga makina at tuklasin ang bisa ng pagtulog.
Salamat.
(Palakpakan)